
ДО

ОБЩИНСКИ СЪВЕТ

БУРГАС

ДОКЛАДНА ЗАПИСКА

от Димитър Николов - Кмет на Община Бургас

ОТНОСНО: Предоставяне управлението на недвижим имот – публична държавна собственост, находящ се в гр. Бургас, кв. Ветрен, в.з. „Минерални бани“, предоставен безвъзмездно за управление на Община Бургас, на Професионална гимназия по туризъм „Проф. д-р Асен Златаров“ към Учебно- производствен комплекс „Младост“.
УВАЖАЕМИ  ОБЩИНСКИ СЪВЕТНИЦИ,

В Община Бургас са постъпили сигнали от Директора на Професионална гимназия по туризъм „Проф. д-р Асен Златаров“ (ПГТ „Проф. д-р Асен Златаров“) относно затруднения, които изпитва учебното заведение във връзка с провеждане на производствената практика на учениците, обучаващи се по специалности „Производство и обслужване в заведенията за хранене и развлечения“, „Кетъринг“ и „Производство на кулинарни изделия и напитки“, поради недостиг на материална база, която да поеме практическите занятия на всички ученици съгласно учебния план. 
Професионална гимназия по туризъм „Проф. д-р Асен Златаров“ е общинско учебно заведение със 100 % общинска собственост, създадена през далечната 1959 г., за да отговори на една възникнала нужда в икономическия живот – да подготвя млади висококвалифицирани кадри за сектора Обществено хранене. През настоящата 2022/2023 учебна година в учебното заведение се обучават общо 903 ученици в 35 професионални паралелки като 283 ученици от десети до дванадесети клас включително се обучават по посочените специалности и съгласно утвърдените учебни планове следва да провеждат практически занятия. Ангажимент на органите на местното самоуправление, съгласно разпоредбата на чл. 256, ал. 1, т. 5 от Закона за предучилищното и училищното образование, е да осигурят необходимите условия и имущество за функциониране на общинската институция в съответствие с държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

Съгласно Договор № Д-04-2/27.01.2012 г., сключен с Областен управител на област Бургас, на Община Бургас е предоставено за неопределено време, безвъзмездно право на управление върху имоти- публична държавна собственост, находящи се в област Бургас, община Бургас, гр. Бургас, вилна зона „Минерални бани“, които да се използват за реализиране на „Концепция за проектно териториално развитие на „Туристически комплекс „Аква Калиде- Термополис“. С цитирания договор е предоставена възможност на общината да извършва действия по управление с имота, по аргумент на противното от чл. 1, ал. 3, във връзка с чл. 10. Част от вече изградения комплекс е сграда с идентификатор 07079.701.68.10 (нула, седем, нула, седем, девет, точка, седем, нула, едно, точка, шест, осем, точка, десет) със застроена площ 179 (сто седемдесет и девет) кв.м., брой етажи: 1 (едно), стоманобетонова конструкция с предназначение: сграда за битови услуги, година на построяване 2015 г., представляваща- Магазин и кафетерия, съгласно чертеж Ситуация за обект: „Късноантична и средновековна крепост Аква калиде- Термополис при Бургаски минерални бани“ и магазин и кафетерия, съгласно Разрешение за ползване № СТ-05-509/07.04.2016 г., издадено от ДНСК за обект: „Магазин и кафетерия- сграда № 5“, актувана с Акт № 8602/03.04.2018 г. за публична държавна собственост. 
Към настоящия момент цитираният обект е предоставен за стопанисване и управление на Общинско предприятие „Туризъм“ като от началото на зимния сезон същият не се експлоатира и е възможно предоставянето му на ПГТ „Проф. д-р Асен Златаров“ за задоволяване нуждите от база за провеждане на производствената практика.
Предвид гореизложеното и след направен оглед и преценка на необходимостта считам, че е целесъобразно за нуждите на ПГТ „Проф. д-р Асен Златаров“ да бъде предоставен за управление към Учебно- производствен комплекс „Младост“ посоченият имот, без промяна на функционалното му предназначение, с което ще бъдат задоволени нуждите на учебното заведение от провеждане на практическо обучение в реална работна среда.
С оглед посоченото, на основание чл. 64, ал. 1 от Правилника за организацията и дейността на общинския съвет, неговите комисии и взаимодействието му с общинската администрация на Община Бургас, предлагам Общински съвет - Бургас, на основание чл. 21, ал. 1, т. 19 от Закона за местното самоуправление и местната администрация във връзка с чл. 10 от Договор № Д-04-2/27.01.2012 г., и в изпълнение на чл. 256, ал. 1, т. 5 от Закона за предучилищното и училищното образование, да вземе следното
Р   Е   Ш   Е   Н   И   Е:

Дава съгласие да се предостави безвъзмездно за стопанисване и управление на  Професионална гимназия по туризъм „Проф. д-р Асен Златаров“, код по БУЛСТАТ 000044203, със седалище и адрес на управление: гр. Бургас, бул. „Стефан Стамболов“ № 53, към Учебно- производствен комплекс „Младост“, нежилищен недвижим имот, актуван с Акт № 8602/03.04.2018 г. за публична държавна собственост, предоставен за управление на Община Бургас с Договор № Д-04-2/27.01.2012 г., сключен между Областен управител на област Бургас и Община Бургас, представляващ сграда с идентификатор 07079.701.68.10 (нула, седем, нула, седем, девет, точка, седем, нула, едно, точка, шест, осем, точка, десет) със застроена площ 179 (сто седемдесет и девет) кв.м., брой етажи: 1 (едно), стоманобетонова конструкция с предназначение: сграда за битови услуги, година на построяване 2015 г., представляваща- Магазин и кафетерия, съгласно чертеж Ситуация за обект: „Късноантична и средновековна крепост Аква калиде- Термополис при Бургаски минерални бани“ и магазин и кафетерия, съгласно Разрешение за ползване № СТ-05-509/07.04.2016 г., издадено от ДНСК за обект: „Магазин и кафетерия- сграда № 5“. 

Приложение: 1. Договор № Д-04-2/27.01.2012 г., сключен между Областен управител на област Бургас и Община Бургас; 

  2. Акт № 8602/03.04.2018 г. за публична държавна собственост;

  3. Скица- извадка от Кадастралната карта и кадастралните регистри.

